
Cuvânt înainte 


Părintele Teodot - un bun român, un bun creştin, aşa ni-l 
prezintă paginile de față. Ori de câte ori mă întâlneam cu 
dânsul, în acea perioadă de stăpânire comunistă, îmi mărtu- 
risea durerea sufletului său. Trăia o durere împletită cu nă- 
dejdea revenirii unor vremuri de libertate, de descătuşare din 
ghearele regimului ateu, a regimului de suprimare a libertăţii 
omului creator de valori perene, temelie a prosperității vieții 
pe toate planurile ei. 

Un bun creştin, un râvnitor rugător către Dumnezeu, un 
nevoitor, ca un călugăr în înfrânarea gândurilor şi a cuvintelor 
dăunătoare curăţiei sufletului. Ca urmare, a îmbrățișat viața 
de călugăr, de înger în trup. Zâmbetul său, privirea sa în con- 
vorbirile cu oamenii vădeau pacea, mulțumirea sa lăuntrică. 

A rămas în sufletele celor care l-au cunoscut un om între 
oameni, un om de caracter, adică un om care a sporit zi de zi 


în înfăptuirea asemănării omului cu Dumnezeu. S-a străduit 
să ducă o viaţă de sfințenie, pe cât i-a fost cu putință ca om 
purtând trup firesc menit să devină duhovnicesc cu darul lui 
Dumnezeu şi ostenelile personale. 


Înaltpreasfinţitul Pimen, 
Arhiepiscop al Sucevei şi Rădăuţilor 


Notă asupra ediției 


Volumul La poartă la Ștefan Vodă a fost publicat pentru prima 
dată în 1985 la Editura Junimea, într-o ediție din care au fost 
eliminaţi termenii religioşi şi multe strofe cu trimiteri religioase. 
Manuscrisul integral a fost încredinţat spre publicare 
Mănăstirii Putna de către compozitorul şi dirijorul Corneliu 
Dumbrăveanu, fiul autorului, astfel încât vede acum lumina 
tiparului ediţia definitivă şi necenzurată a acestei cărți. 

Teofil Coştiug s-a născut în noaptea de 11 spre 12 decem- 
brie 1908 în satul bucovinean Capu Câmpului, Păltinoasa, 
din părinţii Grigore şi Glicheria. Din cauza Primului Război 
Mondial, a absolvit toate clasele primare după vârsta de 14 ani, 
în doar doi ani. În 1929 a absolvit Şcoala Normală din Vășcăuți pe 
Ceremuş și a fost numit învăţător în satul Plaiul Cosminului. 


Primele poezii îi apar în 1928 în revista Dorința. Publicând 
sub pseudonimul Teofil Lianu, se alătură în 1934 grupării 
literare Iconar, înființate în 1931 de poetul Mircea Streinul la 
Cernăuţi. 

Este mobilizat în cel de-al Doilea Război Mondial; după 
război se stabileşte la Rădăuți, ca unic angajat al Muzeului 
etnografic şi învăţător. Va mai scrie doar poeme pentru copii, 
pe care le semnează Teofil Dumbrăveanu. 

La 27 noiembrie 1970 este condamnat la opt ani de temniţă 
pentru că ţinea un jurnal. A trecut prin închisorile din 
Cernăuţi, Suceava, Botoșani, Jilava, Aiud. În memoriile scrise 
după 1989 avea să mărturisească: „Şi mi-a fost închisoarea 
biserică. 

Spre sfârşitul vieţii a intrat în viața monahală, primind 
numele Teodot. A trecut la Domnul în 14 septembrie 1997. 
A ales să fie înmormântat la Mănăstirea Putna, acolo unde 
şi-ar fi dorit să viețuiască. 

Cartea de oaspeţi a mănăstirii păstrează o însemnare a 
sa din 1 octombrie 1958: „Am îngenuncheat, am lăcrămat şi 
m-am ridicat mai tânăr”. 


Deschid bătrâne 
Letopiseţe 

Cu iz de ceară 
Şi de fânețe, 


Din vremi uitate 
Cu ulmii-n bură, 
Ca piatra scrisă 
Pe grai, pe gură. 


S-ascult oftatul 
Scrisorii grele 

De veacuri prinse-n 
Peceţi de stele, 


De veacuri spuse 
Prin arc şi spadă, 
Prin stih şi pană 
Ca de zăpadă. 


Şi-nmoi penița 
În călimară 

De alb luceafăr 
În prag de ţară, 


Şi scriu în versuri 
Ca floarea-n pom 
Cântare pentru 
Muşatin Domn. 


Să fie-n carte 
Spre pomenire, 
Ca ceru-albastru 
Pe mânăstire. 


Cântă-ne bătrân rapsod 
Despre Ştefan Voievod 

Cel ce fost-a în Moldova 

Cum de-abia-l cuprinde slova. 


Că din Ceremuş la Mare, 
Spada-i arcuia hotare; 

Şi din Vrancea la Chilia, 
Spada-i fulgera mânia; 
Că din Mare la Ciceu, 
Spada foc şi curcubeu 
Scria ţara, mi-o scria 

Cu Limanu-alăturea 

Şi cu bourul sub stea. 


Spada lui, cu ceru-n ea. 

Mănăstirea Putna 

Scrie pană de rapsod 

Despre Ştefan Voievod 

Cel ce fost-a la Suceava 

Cum de-abia-l cuprinde slava. 


Pomenescu-l pretutindeni 
Cântece străvechi, colinde, 
Poduri, vaduri, turnuri, dealuri 
Şi cetăţi și codri-n valuri. 


Pomenescu-l cu uimiri 
Patruzeci de mânăstiri, 
Clopotele-n sărbători 
Şi biserici în culori; 


Cărţi legate-n crini de-argint 
Şi cu îngerii-n cuvânt; 
Sfântul Gheorghe scris în aur 
Suliţând negru balaur; 


Buciumile-n prag de plai, 
Cronicile-n dulce grai. 


Cântă de demult rapsod 
Despre Ştefan Voievod 
Cel ce fost-a pe pământ 
De norod numit şi sfânt. 

În necazuri de nespus 
Stă de taină cu lisus 
Prin mireasmă de litanii 
Şi cu psalmii de jelanii. 


Iară Maicei Precista 
Singur i se jeluia 

Mânăstire-i închina 
Preacurata lăcrăma. 


Sfântul Tetraevanghel 
Ni l-a scris cum era el 
Pe-un iconostas din cer. 


Spune cântec cu minune 
Despre post şi rugăciune, 
Cum stă scris și-n sfinte file, 
Despre postul de trei zile 
Dinainte de război, 

De după război apoi, 

De veneau în bătălii 

Sfinţi strategi din vecinicii 
Ce s-au zugrăvit de-a pururi 
În culori de sfinte mururi. 


Despre hramul din Hârlău 
Unde da și Dumnezeu 

Marea-l binecuvântare 
Peste vin, peste mâncare, 
Peste negrele ulcioare 

Şi peste arcaşii-n floare; 
Peste cântece şi jocuri, 

Şi ostaşi bătrâni la focuri. 


Cel dintâi, din cupa sa, 
Ştefan pe pământ turna 
Vin spre-aducere aminte 
Celora de prin morminte. 


Lăcrămau ca-n epitafe 
Moldovencile garoafe. 


Scrie pană cronicară 
Despre inima-i amară 
Când a fost să se închine 
Celora mai tari ca sine, 
Doar cu vorba ca zăpada, 
Însă nicidecum cu spada; 
Doar cu vorba, cu amarul, 
Însă nu și cu hotarul; 


Doar cu vorba, doar cu slova, 


Însă nu şi cu Moldova. 

Pace-i astăzi în Moldova 
Şi-nfloreşte-n carte slova. 


Dar sub holdele ce-şi mână 
Galbenele valuri până 
Osteneşte caldul vânt, 
Dorm cu faţa la pământ, 
Printre lănci, printre săgeți, 
Miile de călăreţi; 

Şi plăieşii, nalți plăieşi, 
Dorm adânc pe sub cireşi, 
Ascultând în vis cum sună 
Apele prin văi de lună. 


Ştefan Vodă-i doar lumină 
Şi Moldova-i mușatină, 
Până unde se-nvăşmântă-n 
Clopote, şi-n schituri cântă. 


Ţara lui, din slavă-n brazdă 
Cu luceferii în gazdă 

Şi din piatră, şi din cronici 
Şi peceţile de vornici. 


Zimbrii-l ştiu. Cerbii-l colindă-n 
Versuri scrise şi pe grindă. 
Stele-i sunt făclii de-a pururi 
Scrise şi-n culori de mururi. 

Anii lui i-au fost, măi bade, 
Scrişi prin flăcări şi prin spade 
Şi cu arcuri şi cu steaguri 

Şi cu psalmii ca din faguri. 


Graiul său tipar de piatră 
I-ascultat cu jaru-n vatră; 
Iar hatmani de-nţelepciune 
Îi vorbeau ca-n rugăciune. 


Şi din vamă-n altă vamă 
Clopotele îl mai cheamă 
Doamna din culori, suava, 
Îi mai scrie din Suceava. 


Din colindele bătrâne 
Ştefan Vodă mult mai vine. 


Cu grai sfânt de cer albastru 
Şi cu Daniil Sihastru. 


Şi nu vine la morminte 
Vine, Doamne, să colinde. 


Pe la fiecare casă 
Câte un colind ne lasă. 

Ștefan cel Mare 


Sfântul Voievod 


Ştefan, umbră şi pământ 
Umbră trupul şi cuvânt 
Iar cuvântul în tăcere, 
Ca prin pomii-n adiere. 


Uneorea te arăţi 

Doar versetelor din cărți 

Şi priveşti cum s-au deschis 
Porţi spre cele ce s-au scris. 


Alteorea gânduri dai 
Cronicarilor în grai 

Şi celor ce-au fost să-ţi fie 
Grai şi pană care scrie. 


- Ulm bătrân de ce te clatini 
Şi tu greu de ramuri paltin? 
- Grăim de Ștefan Mușatin 
Cel la Putna şi-n mormânt 
Sub candela de argint; 

Cel la Putna şi-n tăcere 

Cu somnul pân la-Nviere, 
Între lună şi-ntre soare 

Şi cu bouru-n scrisoare; 
Între soare şi-ntre lună, 

Cu luceafăru-mpreună. 

Călăreţii de prin veacuri 
Ís doar trestie pe lacuri 
Către ceruri fără praguri. 


Ís doar spicele de grâie 
Fără scări şi fără frâie 
Unduind spre vecinicie. 


Ís doar oastea mușatină 
Călărind fără hodină 


Tot prin stihuri de lumină. 


Anul una mie cinci 
Sute patru,-i prin tilinci. 


Numai pe la miez de noapte 
Buga tângu-i-se foarte. 


De străinul jurământ 
Sare umbra din pământ. 


De pe cărțile-n priveghi, 
Sar peceţile străvechi. 


Răsucescu-se-n morminte 


Visurile şi-oseminte 
Şi-adormitele cuvinte. 

Sus la Putna sub albastru, 
Poate-s Daniil Sihastru; 


Poate-s alibardierul 
Străjuind poarta şi cerul; 


Ori zugravul care-a scris 
Pentru vodă antimis; 


Poate-s un ostaș ce-a dus 
Doamnei cântecu-n cobuz; 


Poate solul reîntors 
De prin văi de nopţi pe jos; 


Ori bătrânul cronicar 
Înmuindu-şi în amar 


Pana, și semnând umil, 
Eu, rapsodul Teofil. 

